钦定古今图书集成/明伦汇编/氏族典/第035卷 > 《廖用贤尚友录》 > 龚胜
## 钦定古今图书集成/明伦汇编/氏族典/第035卷 > 《廖用贤尚友录》 > 龚胜

按《汉书两龚传》：“胜字君宾，好学明经，为郡吏，三举孝
廉，再为尉，一为丞，辄至官乃去。州举茂材，为重泉令，
病去官。大司空何武荐胜为谏大夫，数上书言百姓
贫，盗贼多，制度泰奢，刑罚泰深，赋敛泰重。二岁馀，迁
丞相司直，徙光禄大夫，守右扶风。数月，上知胜非拨
烦吏，复还胜光禄大夫诸吏给事中。言董贤乱制度，
逆上指”，出为渤海太守，谢病免归。复征为光禄大夫。
王莽秉政，乞归乡里。郡二千石长吏皆至其家，如师
弟子之礼。莽篡国，拜胜讲学祭酒，不应。复遣使奉太
子师友、祭酒印绶，使者与郡太守、县长吏、三老、官属、
行义诸生千人以上致诏。胜不食十四日死，死时七
十九矣。